NaiveNeuron/SloPal huggingface dataset:
Pellegrini, Peter, predseda NR SR (2015-05-13):
Vážené panie poslankyne, vážení páni poslanci, dovoľte mi, aby som vám oznámil, že prerušujem rokovanie Národnej rady do 14.30 hodiny, nakoľko ešte stále prebieha rokovanie a vypočutie kandidátov na predsedu Najvyššieho kontrolného úradu a v záujme toho, aby sa poslanci ho mohli riadne zúčastniť, dohodli sme sa, že posunieme začiatok poobedňajšieho rokovania na 14.30 hodinu. Takže vyhlasujem prestávku do 14.30 hodiny. Ale predtým mi ešte dovoľte, kým odídem zo sály, privítať na balkóne pedagógov aj žiakov zo Základnej školy z Trenčianskych Teplíc. Vitajte u nás v Národnej rade Slovenskej republiky. (Potlesk.) (Prestávka.) (Po prestávke.)
Pročko, Jozef, poslanec NR SR (2023-06-13):
Ďakujem veľmi pekne. Fico, úradníckej vláde si ty naložil. Niektorí boli na mobiloch, niektorí ťa počúvali. Toto si ty, Robo, odkedy ťa poznám, od prvej chvíle, ako ťa poznám, od roku ´97 si sa nezmenil. Ty čo slovo povieš, tak na druhý deň si nakakáš do pusy ale takým spôsobom, že to nie je možné. Teraz je NATO zlé. NATO je najhoršia organizácia. Podľa teba, Fico. Keď sa znovu dostaneš k moci, čo Pán Boh, verím, že nedopustí, tak budeš NATO a pánom z NATO trčať, vieš z čoho, Fico. Teraz ty trčíš Putinovi stadiaľ, lebo to tvoji voliči chcú. Tvoji voliči nechcú, aby zvíťazila pravica, pravicová vláda, ale chcú teba, Robo. Dôchodcovia ťa veľmi chcú. Tí dôchodcovia, ktorých si roky okrádal. Okrádal, Fico. Fico tu teraz nie je, niekde si dáva koňak, prípadne si dáva nejaký iný prášok do nosa, lebo to je Fico... (Reakcie z pléna. Zmĺknutie rečníka.)
Lajčák, Miroslav, podpredseda vlády a minister zahraničných vecí SR (2012-06-22):
Vážený pán predseda, vážení poslanci, informácia o tom, že desať ministrov zahraničných vecí členských krajín Európskej únie predložilo nejaké svoje predstavy o tom, ako by mala vyzerať Európska únia v budúcnosti, vyvolala pomerne logicky veľký záujem médií aj verejnosti. Môžem vás ubezpečiť, že ten záujem je neadekvátny významu tej iniciatívy z hľadiska toho, že je to proste jeden z názorov neformálnej skupiny ľudí, ktorí nemajú žiaden mandát od inštitúcií Európskej únie ani členských krajín, aby predložili niečo ako reálny podklad na diskusiu. To znamená, váha toho názoru je taká istá, ako keby s tým vyšla nejaká mimovládna organizácia, alebo keby to bol článok v nejakom mienkotvornom médiu. Dá sa o tom diskutovať, ale nebolo to predložené na rokovanie žiadneho európskeho fóra, ani sa s tým nepočíta. A pokiaľ by sa o tom diskutovalo, tak samozrejme, to sú natoľko ďalekosiahle názory, že by si vyžadovali konsenzuálne schválenie všetkými členskými krajinami. To znamená, všetky zásadné rozhodnutia týkajúce sa budúcnosti Európskej únie sa prijímajú konsenzom. Musí ich schváliť každá členská krajina. To znamená, treba to brať ako jeden zo zaujímavých príspevkov do diskusie, ale takých príspevkov je veľa. A nemá tento názor žiaden súvis s tým, o čom v tejto chvíli táto Národná rada Slovenskej republiky ide hlasovať. Ďakujem pekne.
Paška, Pavol, predseda NR SR (2014-01-28):
(Hlasovanie.) 141 prítomných, 122 za, 3 proti, 15 sa zdržali, 1 nehlasoval. Máte súhlas.
Hort, Milan, podpredseda NR SR (2010-10-20):
Skôr ako dám slovom pánovi Ondrušovi, pani poslankyňa Vaľová, keďže ste ma nepriamo oslovili na úvod svojho vystúpenia, vám chcem garantovať, že v snahe byť čo najobjektívnejší pri vedení schôdze si s vami rád dohodnem možný iný termín, kým sa budete môcť prihlásiť do faktickej poznámky, ak to je nutné. Myslím to veľmi úprimne. Nech sa páči, pán poslanec Ondruš.
Pellegrini, Peter, predseda NR SR (2015-05-14):
Určite pri hlasovaní 134 beriem na vedomie. Pán poslanec Jurzyca.
P. Paška, predseda NR SR: (2009-03-10):
Dovoľte, aby som využil aj túto príležitosť a najmä aj pre novinárov, ale aj vám všetkým povedal, že nie sme na mimoriadnej schôdzi, sme na riadnej 33. schôdzi, ktorú som zvolal v zmysle zákona o rokovacom poriadku, a mimoriadna je 34. schôdza. Je to taká schôdza, ktorú zvolávam a musím zvolať na základe požiadavky minimálne pätiny poslancov. Takže len aby sme si to trošku ujasnili. Takže budeme teraz hlasovať. A, pán poslanec, vy ste mali zrejme na mysli návrh uznesenia, ktorý je súčasť tlače mimoriadnej, 34. schôdze, čiže keď dovolíte, chcete, aby sme zaradili návrh uznesenia Národnej rady na prijatie opatrení eliminujúcich dopady hospodárskej krízy, áno? Čiže to číslo tlače nemôžeme používať. Takže hlasujeme. (Hlasovanie.) 132 prítomných, 55 za, 41 proti, 34 sa zdržalo, 2 nehlasovali. Tento návrh sme neschválili. Pán poslanec Mikloš žiadal, aby sme prijali uznesenie, ktorým zaviažeme vládu Slovenskej republiky, aby do 30 dní predložila Národnej rade revidovaný návrh štátneho rozpočtu, ako aj návrh rozpočtov verejnej správy. Hlasujeme. (Hlasovanie.) 131 prítomných, 54 za, 39 proti, 37 sa zdržalo, 1 nehlasoval. Ani tento návrh sme neschválili. Budeme teraz hlasovať o návrhu programu 33. schôdze tak, ako vám bol rozdaný do lavíc, keďže sme neschválili žiadny návrh na zmenu. (Hlasovanie.) 126 prítomných, 101 za, 5 proti, 18 sa zdržali, 2 nehlasovali. Konštatujem, že sme schválili program 33. schôdze Národnej rady. Dámy a páni, ešte vás chcem informovať, že o štyroch návrhoch vlády na skrátené legislatívne konanie budeme hlasovať hneď po ich prerokovaní a potom o 17.00 hodine prerušíme rokovanie 33. schôdze a budeme sa snažiť pokračovať v rokovaní 34., mimoriadnej, schôdze, ktorú sme nemohli otvoriť v piatok, pretože sme neboli uznášaniaschopní. O všetkých štyroch naraz budeme hlasovať, takže prerokujeme návrhy na skrátené legislatívne konanie a po ich prerokovaní budeme o nich hlasovať. Vzhľadom na potrebu prerokovať návrhy vlády, ktoré prichádzajú ako legislatívne zmeny z dôvodu alebo v snahe eliminovať dopady krízy, privítal by som, keby sme v návrhoch o vyslovení súhlasu alebo nesúhlasu diskutovali naozaj vecne k tomu, či áno, alebo nie legislatívne konanie. Ďakujem pekne. Teraz ideme rokovať o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov , je to tlač 970. Pani ministerka Tomanová, pani ministerka... Pani ministerka Tomanová, môžem vás poprosiť, keby ste odôvodnili návrh na skrátené legislatívne konanie.
Kremský, Peter, poslanec NR SR (2023-05-09):
Ďakujem, pán predsedajúci. Chcel by som tiež povedať pár slov k tomu, k tejto novele zákona, ktorú navrhujeme spolu s pánom poslancom Viskupičom. Je možno také symbolické, že to navrhujeme ako predsedovia finančného a hospodárskeho výboru. A je to práve preto, že asi nám dvom by malo najviac ležať na srdci zlepšovanie podnikateľského prostredia na Slovensku. To ponechám, samozrejme, na vás, či to tak je, ale v každom prípade aj tento návrh zákona je takým opravením možno niečoho, čo sa počas tohto volebného obdobia nie úplne premyslene zmenilo. A myslím si, že je to práve to, čo už pán Viskupič spomínal, úprava, ktorá nie je úplne rozumná a flexibilná v tom, že mení pravidlá v určitých oblastiach vlastne obchodovania s cennými papiermi a na finančných trhoch, ktoré v podstate potom nútia, nútia určitý kapitál presúvať sa mimo Slovenska. A myslím si, že práve toto je niečo, čo sme nechceli. A v podstate je to aj pomerne zložitá oblasť, ktorú, ktorej nie každý rozumie, nie je úplne jednoduché ju vysvetliť a pochopiť, takže v podstate aj vtedy, keď sa tieto legislatívne pravidlá menili, v podstate to vysvetlenie, ktoré sme dostali, bolo také, že tam ide o zabránenie nejakým daňovým podvodom a daňovým únikom. Dnes vidíme, že vlastne táto legislatívna úprava nepriniesla také ovocie, ako teda to bolo prezentované aj zo strany vtedajšej vlády, alebo vlády, ktorá vtedy vlastne tieto zákony navrhovala, a myslím si, že patrí k takému, k takej výbave rozumného človeka, že ak sa niečo schváli, ak sa niečo prijme, čo nie je úplne rozumné, tak dokáže zaradiť tú spiatočku a vrátiť sa naspäť a myslím si, že to je aj tento prípad. Myslím si, že nie je žiadnou hanbou povedať si, že tak toto nevyšlo, tu sme aj niečo posunuli niekde, kde sme to nechceli posunúť, a môžme to vrátiť naspäť, môžme to vymyslieť lepšie, môžeme to vymyslieť tak, aby to bolo výhodné nielen pre, nielen pre štát, ale aj pre občanov Slovenskej republiky. Myslím si, že práve sloboda podnikania a sloboda investovania sú určité slobody, ktoré možno dnes v tej modernej Európe začínajú byť v ohrození a možno toho sledovania investorov a riešenia problémov prania špinavých peňazí je niekedy až príliš veľa. Možno práve unikajú tie oblasti, kde sa to reálne deje, a niekedy sa tá legislatíva sústreďuje na oblasti, kde to je pomerne málo pravdepodobné a kde ani nie je nejaký potenciál zachytiť tých skutočných daňových podvodníkov alebo tie skutočné daňové úniky. Takže som veľmi rád, že sme v tomto našli spoločnú reč a že môžme túto úpravu navrhnúť. Ja si myslím, že je to tak v prospech či už Slovenska, alebo aj jeho občanov, ale aj niekedy aj občanov iných štátov, ktorí na Slovensku žijú a podnikajú, že to môže naozaj získať podporu celého parlamentu a vlastne naprieč politickým spektrom asi nie je dôvod, aby to niekto blokoval alebo nejakým spôsobom torpédoval. Takže ďakujem veľmi pekne za pozornosť a ďakujem aj za podporu pre tento zákon.
Pellegrini, Peter, predseda NR SR (2023-11-21):
Pán poslanec Farkašovský.
Kollár, Boris, predseda NR SR (2022-05-25):
78. Ďakujem, pán poslanec. Konštatujem, že Národná rada zvolila Jerguša Sivoša za člena Správnej rady Ústavu pamäti národa na funkčné obdobie šesť rokov, ktoré začne plynúť od 17. júna 2022 . (Potlesk.) Pánovi Sivošovi gratulujeme. Ďalej vás prosím, pán overovateľ, o oznámenie výsledku hlasovania o návrhu na voľbu člena Rady Slovenského pozemkového fondu navrhnutého výborom, tlač 954, opakovaná voľba.
Žiga, Peter, podpredseda NR SR (2024-06-14):
Ďakujem pekne, pán spravodajca. Prerušujem rokovanie o týchto bodoch programu. Pristúpime k prvému čítaniu o návrhu poslanca Richarda Vašečku na vydanie zákona, ktorým sa dopĺňa zákon č. 355/2007 o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Návrh zákona je uvedený ako tlač 235, pridelenie výborom v rozhodnutí č. 238. Predkladateľa tu máme, nemáme tu spravodajcu, pán poslanec Stachura, čiže asi využijeme obdobný, obdobnú procedúru, ako sme využili pri predchádzajúcom, keďže tu nie je spravodajca, prepadne nám tento bod na záver schôdze. Ďalším bodom by mal byť zákon č. 139/1998 o omamných látkach, ale ten ste zobrali, pán navrhovateľ, späť. Ďalej nasleduje prvé čítanie o návrhu skupiny poslancov na vydanie zákona, ktorým sa mení zákon č. 300/2003 o prídavku na dieťa. Tento návrh zákona má tlač 252, pridelenie prerokovania výborom je 255. Mal by ho uvádzať poslanec Matovič, ale je to skupina poslancov, tak sa pýtam pána poslanca Šipoša, či ide uviesť zákon. Nebudete uvádzať zákon, prepadá. Znova skupina poslancov, zákon č. 447/2008 o peňažných príspevkoch na kompenzáciu ťažkého zdravotného postihnutia, tlač 253, prerokovanie výborom 254. To idete uviesť? (Reakcia z pléna.) Dobre, pán poslanec, chválapánubohu. Nemáme tu spravodajcu, pán Vladimír Ledecký by mal byť spravodajca, máte niekoho ako spravodajcu k tomuto zákonu? Lebo budeme musieť použiť znova obdobný postup, ako sme použili pri pánovi poslancovi Vašečkovi, to znamená budeme musieť nechať prepadnúť tento bod. Prerušujem rokovanie na päť minút. (Prestávka.)
Bugár, Béla, podpredseda NR SR (2018-09-17):
Pán poslanec Kotleba, nech sa páči.
Laššáková, Jana, podpredsedníčka NR SR (2015-11-26):
Pani poslankyňa chce položiť doplňujúcu otázku. Poprosím vás, technici, aby ste ju zapli. Nech sa páči, pani poslankyňa Pfundtner, máte dve minúty.
Pčolinský, Peter, podpredseda NR SR (2022-12-07):
Na vaše vystúpenie je sedem faktických poznámok, osem. Pán poslanec, rokovací poriadok platí pre každého. Upozorňujem tak (reakcie z pléna), upozorňujem, že v zmysle rokovacieho poriadku s faktickou poznámkou sa poslanec môže prihlásiť počas vystúpenie. Urobil som výnimku, pán poslanec Baránik, včera som vás upozornil. Môžem aj dnes. A môžem pristúpiť k naplneniu § 32 rokovacieho poriadku, vykážem vás z rokovacej sály. Čiže urobím aj dnes výnimku a nechám tú faktickú poznámku. Chcem vás len poprosiť, aby ste faktické poznámky dávali počas vystúpenia v rozprave. Po ukončení vystúpenia v rozprave už túto možnosť dávať nebudem. Urobil som výnimku včera, urobím to aj dnes. (Reakcia z pléna.) Nech sa páči, dajte si faktickú poznámku. Čiže uzatváram tú možnosť. Deväť faktických poznámok na vystúpenie pána špeciálneho prokurátora. S prvou faktickou poznámkou pán poslanec Suja, nech sa páči.
Glváč Martin, podpredseda NR SR (2018-02-09):
Pán poslanec Gál, ja viem, že ste boli vyzvaný, ale poprosím vás, kľud v sále.
Hrnčiar, Andrej, podpredseda NR SR (2019-02-06):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Do rozpravy sa neprihlásil nikto. Prerušujem rokovanie o tomto bode programu. Ďalej nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov . Návrh zákona je uverejnený ako tlač 1286. Návrh na jeho pridelenie na prerokovanie výborom je v rozhodnutí č. 1354. Dávam slovo poslankyni Silvii Shahzad, aby za skupinu poslancov návrh zákona uviedla.
Blanár, Juraj, podpredseda NR SR (2022-12-05):
Toľko pani poslankyňa Zemanová. Po nej vystúpi teraz pán spravodajca Marek Šefčík. Nech sa páči, pán spravodajca.
Danko, Andrej, predseda NR SR (2016-12-01):
Ďakujem. Na vystúpenie pána poslanca jedna, dve faktické, aha, dve faktické poznámky. Uzatváram možnosť prihlásenia faktických poznámok. Pán poslanec Vladimír Sloboda.
Laššáková, Jana, podpredsedníčka NR SR (2015-05-26):
Prosím, prezentujme sa a hlasujeme. (Hlasovanie.) Prítomných 131 poslancov, za návrh bolo 24, proti 43 , zdržalo sa 63 poslancov, nehlasoval 1. Konštatujem, že sme neschválili, že budeme rokovať o tomto návrhu zákona v druhom čítaní. Ďalej budeme hlasovať o bode 73 programu, ktorým je prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov a ktorým sa mení a dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (tlač 1530). Spravodajcom je pán poslanec Martin Chren z výboru pre verejnú správu a regionálny rozvoj. Poprosím vás, uveďte hlasovanie. (Neustály ruch v sále.) Páni poslanci, naozaj poprosím vás o pokoj. Nech sa páči, pán poslanec.
Zmajkovičová, Renáta, podpredsedníčka NR SR (2014-02-06):
Ďakujem, pán predseda. Pán poslanec, chcete položiť doplňujúcu otázku? (Reakcia z pléna.) Nie. Ďalšiu otázku položila pani poslankyňa Eva Hufková: „Vážený pán premiér, čo očakávate od reformy súdnictva a aké budú úlohy komisie pre reformu súdnictva?“ Nech sa páči, pán predseda vlády.
Sulík, Richard, predseda NR SR (2010-11-05):
Ďakujem pekne. S faktickými poznámkami sa prihlásili piati poslanci. Uzatváram možnosť sa prihlásiť s faktickou poznámkou. Slovo má pán poslanec Galbavý.
Danko, Andrej, predseda NR SR (2016-12-08):
Ďakujem. (Potlesk.) Pán poslanec Peter Pčolinský.
Zahorčák, Viliam, poslanec NR SR (2023-03-22):
Ďakujem pekne za slovo, vážený pán predsedajúci. Pán poslanec Svrček, Miloš, ja vítam túto iniciatívu veľmi. My sme sa neraz na túto tému bavili a ja ti takisto ďakujem za to, že s týmto návrhom tu predstupuješ. Považujem to za veľmi prospešné a pevne verím, že aj toto prispeje k tomu, že výstavba diaľnic, rýchlostných ciest na Slovensku sa pohne dopredu. Mňa osobitne, samozrejme, zaujíma najmä Zemplín a potvrdzujem tie tvoje slová, že dnes na Zemplíne nemáme ani kilometer diaľnice a náš kraj to takisto potrebuje. Nielen kvôli bezpečnosti a plynulosti cestnej premávky. Pretože všetci dobre vieme, že je to hlavne o tom, ale je to aj kvôli tomu, že potrebujeme, aby náš kraj bol nejak rozšírený, aby tam pribudli noví investori. Ako primátor som mal možnosť neraz rozprávať s mnohými tými, ktorí mali záujem prísť a investovať na Zemplín, a ak nie je prvou otázkou, tak jednou z prvých bolo, ako to vyzerá s diaľnicou. A bolo mi ťažké hovoriť o tom, že je to v nedohľadne. Aj keď, samozrejme, kroky sa robili vždy. Pamätám sa, ako sme riešili privádzač do Michaloviec, ale dnes už je to zas neaktuálne, takže bude potrebné sa k tomu opätovne vrátiť. My ale vieme aj to, že náš kraj okrem teda tých možných investícií je aj krajom bohatým na kultúrne prírodné dedičstvo, kde by takisto ľudia mohli prísť a častokrát neprichádzajú aj kvôli tomu, že cesta k nám im trvá dlho a cesty nie sú bezpečné, čo nejeden z nich hovoril. Takže tá diaľnica naozaj by výrazne pomohla Zemplínu, pomohla by východnému Slovensku a tie kroky, ktoré si tu prezentoval, by k tomu výrazne mohli prispieť. Takže ja za seba určite toto podporím a verím, že to prejde aj celým parlamentom. Ďakujem pekne.
Grendel, Gábor, podpredseda NR SR (2021-11-11):
Prezentujme sa a hlasujme. (Hlasovanie.) Prítomných 139 poslancov, za 46, proti 49, zdržalo sa 40, nehlasovali 4. Tento návrh pani poslankyne Bittó Cigánikovej sme neschválili.
Ďurica, Ondrej, poslanec NR SR (2022-12-19):
Ďakujem pekne za slovo. Pani kolegyňa, dajte už, prosím vás, ľuďom pokoj, nechajte ich normálne žiť. Nechajte ich, nech žijú a prežívajú tak, ako dokážu, ako môžu, pretože mnohí z týchto ľudí sú odkázaní na minimálne dôchodky, sú odkázaní na to, že nemajú, nemajú naozaj reálne z čoho hradiť energie a svoj, svoj život. Dohnala ich k tomu aj táto vaša vláda, ktorej ste bola súčasťou na čele s pánom ministrom Budajom, ktorý zbabelo odišiel, pretože nás nemohol počúvať, pretože okrem nás asi niet, niet hlasu a kritiky, ktorá by zaznela na tento navrhovaný zákon. Nechajte tých ľudí, prosím vás, na pokoji. Táto vláda padla, vy napriek tomu tuná predkladáte a tlmočíte tu návrh zákona, ktorý zase má ľuďom len uškodiť a má ich zase pripraviť o nejaké peniaze, pretože ľudia žijú tak, ako vedia, prežívajú a mnohí aj zainvestovali do vykurovania a do toho, aby si spravili doma teplo a teraz vy prídete so zákonom, ktorý ich má šikanovať, ktorý má vyvolať atmosféru, kedy sused bude udávať suseda, kedy zase štát bude kontrolovať, kto koľko čoho páli, aby mal teplo, aby zvládol to, čo jednoducho tu prichádza v rámci energetickej krízy. A keď chcete ochrániť ovzdušie a keď tu hovoríte o zákone o ochrane ovzdušia, tak sa choďte pozrieť tam, kde sa vypaľujú káble, kde sa pália pneumatiky a odpadky, to nech vás trápi, na to poukazujte, to kritizujte, tam prijímajte opatrenia a zákony, ktoré by pomohli tento stav zmeniť a neobracajte to proti obyčajným, jednoduchým ľuďom, proti starenkám a starcom, ktorí naozaj sú radi, že majú doma teplo a že im to, že im to každý mesiac vydá tak, aby mohli prežiť.
Jurinová, Erika, podpredsedníčka NR SR (2013-02-14):
Pán poslanec Lipšic.
Laššáková, Jana, podpredsedníčka NR SR (2014-01-29):
Na vystúpenie pána poslanca nie sú faktické poznámky. Nech sa páči, pán poslanec Hlina, máte slovo.
Blanár, Juraj, podpredseda NR SR (2022-11-08):
Prezentujme sa a hlasujme o tom, aby tento zákon sme prerokovali v druhom čítaní. (Hlasovanie). Prítomných 128 poslancov, za hlasovalo 102, proti boli 18, zdržalo sa 5, nehlasovali 3. Konštatujem, že sme tento zákon postúpili do druhého čítania. Poprosím teraz, pán spravodajca, uveďte pridelenie výborom a gestorský výbor definujte.
Bugár, Béla, podpredseda NR SR (2019-06-18):
Ďakujem. Dávam slovo spravodajcovi z výboru pre verejnú správu a regionálny rozvoj pánovi poslancovi Kubánekovi, nech sa páči.
Bugár Béla, podpredseda NR SR (2017-12-12):
Ďakujem pekne, takže budeme hlasovať o tom, aby sme tento návrh zákona prerokovali v druhom čítaní. Nech sa páči, prezentujme sa a hlasujme. (Hlasovanie.) Prítomných 132, za 115, proti 1 zdržalo sa 16 poslancov. Návrh sme schválili.
Benčík, Ján, poslanec NR SR (2021-05-14):
Chcem povedať, že, samozrejme, som za humanizáciu podmienok vo väz... či už vo väzbe, alebo vo výkone trestu aj za nejaké neoprávnené, nespravodlivé zachádzanie s obvinenými či odsúdenými. Zároveň však chcem povedať, že absolútne odmietam nepodložené útoky na ministerku spravodlivosti, vyšetrovateľov, sudcov či prokurátorov a pracovníkov Zboru väzenskej a justičnej stráže, ktorí sú tu bez dôkazov obviňovaní dokonca z vraždy. Dovoľte, aby som teraz prečítal pár viet zo stanoviska, ktoré k tomuto problému dnes zaujal bývalý prokurátor a v súčasnosti sudca Okresného súdu v Michalovciach: „Som presvedčený o tom, že niet na Slovensku takého dôležitého človeka, kvôli ktorému by sa mal rýchlo a bez dlhšej odbornej debaty meniť zákon. Ak taký je, tak sa potom treba pýtať, prečo je pre niekoho taký dôležitý a čo všetko vie na iných. A potom sa treba tiež pýtať, čoho sa boja tí, čo takéto riešenie presadzujú. A potom sa treba pýtať, prečo máme na Slovensku znovu našich ľudí. Slovensko nepotrebuje znovu našich ľudí a už vôbec nepotrebuje kvôli nim meniť zákony. Slovensko potrebuje zákonnosť a spravodlivosť rovnakú pre všetkých.“ Ďakujem.
Bugár, Béla, poslanec NR SR (2014-09-09):
Ďakujem pekne, pán predseda. Pán poslanec Madej, ja si vyprosím, aby ste na pani poslankyňu Žitňanskú hovorili, že skákala od radosti pri tlačovke pána prezidenta. Vy ste tam neboli. Ja som tam bol a to si vyprosím. To môžete povedať na vlastných poslancov, ale na našu poslankyňu určite nie. To je jedna vec. Viete, rozdiel medzi vami a nami je veľmi, veľmi jednoduchý. Stačí si uvedomiť: vy rozdeľujete a my sa snažíme spájať. Hovoríte, že váš prezident. Môžete sa smiať. Hovoríte, že váš prezident. Viete, my s pánom prezidentom Gašparovičom sme mali fakt problémy a set-sakramentské, ale nikdy z našich úst nikto nemohol počuť, že to je len váš a nie náš. Takže to si uvedomte. A viete, kto si čo pamätá? Viackrát ste sa obrátili na mňa, že či si to pamätám. Tak vám trošku ozrejmím, či si to pamätáte vy. Hovoríte o právomociach súčasného prezidenta, či vymenuje alebo vymenuváva. Pán poslanec, boli to poslanci SMER-u, ktorí vytvorili tento precedens minimálne napríklad pri generálnom prokurátorovi. Ale ak už hovoríte o tom, že samozrejme aj členovia Súdnej rady musia mať dôveru vlády. Áno, máte pravdu, ale na začiatku vládnutia, a nie týždeň pred hlasovaním urobíte takýto, prepáčte, „gaťafalš“, aby ste si zabezpečili zvolenie toho, ktorý vám bude vyhovovať. Prepáčte, ale toto sa nerobí. Ak by ste to urobili na začiatku, nikto nič nemôže povedať. Vláda si vyberá takých, alebo aj parlament, ktorým verí. Ale vy to robíte týždeň pred dôležitou voľbou.
Figeľ, Ján, podpredseda NR SR (2014-02-05):
S ďalšou faktickou, nech sa páči, Jana Žitňanská.
Cigániková, Jana, poslankyňa NR SR (2019-11-26):
... počkajte, to vás bude zaujímať, naozaj... (Prerušenie vystúpenia predsedajúcim.)
Brocka, Július, poslanec NR SR (2015-04-21):
Pán poslanec Kollár, milý Jozef, peknú prednášku si mal naozaj, len my sme ešte len v skrátenom konaní veľmi komplikovane. Jozef, ty si reagoval vo svojom dlhom vystúpení na opozičných poslancov, zaoberal si sa ich nepodstatnými podľa mňa vyjadreniami, ktoré ešte vôbec k tomuto bodu neodzneli. Ale tvoje vystúpenie potom vyznelo ako obhajoba Širokého, nehnevaj sa, naozaj. Veď riešenie nie je v rukách Lipšica, alebo Beblavého a ďalších, s ktorými si tu polemizoval. Riešenie má v rukách Robert Fico a SMER. A ten tu ani nie je, nakoniec. On tu vôbec nie je, je tu minister. Poslal ministra Boreca, nešťastníka. A pritom je to kauza Váhostavu. Týka sa Širokého, strany SMER, naozaj. Pán minister, prepáčte, ja bude vystupovať v rozprave, sa vám ospravedlním, lebo o celej tej kauze nekomunikujete vy, ale premiér, a preto si myslím, pán kolega Kollár, že to vystúpenie nebolo úplne s kostolným poriadkom, pretože ten problém je veľmi jasný. Ty svojím vystúpením si ho trošku zahmlil tým, že sa v tom budú mať ľudia problém orientovať. Ja napríklad súhlasím s tebou, a to považujem za najdôležitejšie, aj keď neviem, či aj ty to považuješ za najdôležitejšie, že štát by mal záložné právo zobrať na majetok, nazval si to, entít, čo sú nad Váhostavom až po posledného užívateľa, čiže Širokého. Áno, to je podstata problému, my žiaden zákon nepotrebujeme. Na to, aby sa táto kauza vyriešila, páni, my žiaden zákon nepotrebujeme. To len je divadlo pred verejnosťou.
Fecko, Martin, poslanec NR SR (2018-12-05):
Ďakujem, kolegovia. Myslím, že sme tu zato, aby sme riešili problémy, nie aby sme si navzájom vybíjali karty. Takže chcem veriť, keď to bude do druhého čítania, tak všetci dáme ruku k dielu a urobíme to, čo chceme. Ďakujem.
Poliačik, Martin, poslanec NR SR (2013-03-15):
Braňo, tak ja ti to prečítam, hej? „Považujete drogy za svinstvo?“ Moja odpoveď bola: „Tvrdé drogy typu pervitín a heroín určite, zvlášť preto, ako to s nimi vyzerá obchod na Slovensku, keď sú kadečím riedené.“ „Ale svinstvom sú snáď aj neriedené,“ povedal pán redaktor. A ja hovorím: „Čistý heroín je pre telo v zásade neškodná vec, resp. ani zďaleka nie je taký škodlivý ako ten, čo miešajú s rôznymi prímesami. Vytvára síce silnú závislosť, ale človek dokáže nejako fungovať. Preto sa napríklad v Španielsku upustilo od metadónovej liečby a silným závislákom dávajú čistý heroín. Nemusia si tak pichať svinstvo z ulice a nemusia sa podieľať na kriminalite. Vďaka predpísaným dávkam čistého heroínu sa vedia zaradiť späť do normálneho života.“ K čomu sa mám ospravedlniť, povedz mi? Toto je popísanie stavu a toto je popísanie faktu. To, že Igor Matovič si nedokáže prečítať tri vety za sebou tak, aby pochopil ich v kontexte, to, že niekto si to zjednoduší a dá si to do titulku, nie je môj problém. Ja som popísal stav taký, aký je. A čo sa týka tej motivácie pre trestné činy, tu sa nehovorí o vyjadrení názoru, tu sa hovorí o tom, a keď bude najbližšie PRIDE, tak si to môžeš ísť pozrieť, že tam človek stojí s ceduľkou „Buzerantov do plynu“ a hádže na ľudí kamene. (Reakcia z pléna.) To je o tom. A ten človek patrí do basy. A som presvedčený o tom, že by mal mať aj prísnejší trest kvôli tomu, že je takouto vecou motivovaný k páchaniu násilia. Ale súhlasím aj s pánom Lipšicom. Lepšia cesta by bola škrtnúť to úplne. Ale kým máme nejaké motívy, tak tento tam podľa mňa patrí.
A. Belousovová, podpredsedníčka NR SR: (2010-02-11):
Pani navrhovateľka, chcete k nej zaujať stanovisko? Nie. Áno? Nech sa páči.
Kollár, Boris, predseda NR SR (2020-09-16):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Ak nie, vyhlasujem všeobecnú rozpravu za skončenú. Chce k rozprave zaujať stanovisko navrhovateľ? Nie, ďakujem pekne. Chce sa vyjadriť k rozprave spravodajca? Nie, ďakujem. Prerušujem rokovanie o tomto bode programu. Ďalej nasleduje prvé čítanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov . Vládny návrh zákona je uvedený ako tlač 238, návrh na jeho pridelenie na prerokovanie výborom je v rozhodnutí č. 233. Prosím ministra práce, sociálnych vecí a rodiny Slovenskej republiky Milana Krajniaka, aby vládny návrh zákona uviedol.
Zmajkovičová, Renáta, podpredsedníčka NR SR (2012-12-14):
S faktickými poznámkami desať poslancov? Poprosím, poprosím, trinásť, ešte pán poslanec Číž. Štrnásť poslancov. Uzatváram možnosť prihlásiť sa s faktickou poznámkou. Pätnásť. Uzatváram možnosť prihlásiť sa s faktickou poznámkou. Napriek tomu, pán poslanec Brocka, dala som vám, hoci som povedala štrnásť, takže som ústretová. A, pán poslanec Hlina.
V. Jánoš, poslanec: (2006-12-07):
Pán poslanec, mňa to neprekvapuje, že zastávate tento názor predaja, pretože za vašej vlády sa predalo takmer všetko v tejto republike. A protežovať zahraničných akcionárov, dávať to do porovnania s číslom 2,8 mld., či dostane, alebo nedostane od určitej komerčnej banky, viete, pre mňa je tých 2,8 mld. z pohľadu určitého národného povedomia viac ako vstup zahraničného investora. Pretože boli sme svedkami vstupu zahraničných investorov do viacerých strategických podnikov, ale zatiaľ v minulosti a za vašej vlády bol len jeden prínos, a to predovšetkým zvyšovanie cien hlavne v oblasti energií. A taktiež sme toho svedkom aj v mnohých regiónoch, kde vstupujú zahraniční investori do vodárenských spoločností, a takisto môžeme potvrdiť z pohľadu občana, radového občana, zatiaľ jediný možný prínos – zvyšovanie cien vodného, stočného. Ja predpokladám, že bratislavské letisko aj bez vstupu spomínaných investorov sa dokáže postaviť na nohy a možno na začiatku to bude 2,8 mld., postupne určite financie prídu a bratislavské letisko budeme mať tu doma a to je pre mňa osobne dôležitejšie, ako keď sem vstúpi zahraničný investor. Ďakujem pekne.
Pellegrini, Peter, predseda NR SR (2024-02-08):
Prezentujme sa a hlasujme o bode 309, pán spravodajca, áno. Druhého pozmeňovacieho návrhu poslanca Galka. (Hlasovanie.) 130 prítomných, za 16, 78 poslancov bolo proti, 36 sa zdržalo. Tento bod sme neschválili.
Zmajkovičová, Renáta, podpredsedníčka NR SR (2014-06-06):
Pán poslanec Brocka s reakciou.
Grendel, Gábor, podpredseda NR SR (2020-07-23):
Pani poslankyňa Andrejuvová s faktickou poznámkou.
Hudacký, Ján, poslanec NR SR (2014-10-30):
Ďakujem pekne, pani podpredsedníčka. Jeden z dôvodov odvolávania pána ministra Richtera je aj v podstate neoprávnená podpora exekútora alebo možno aj viacerých exekútorov. V každom prípade sú neblaho zapojení do toho systému úžerníctva na Slovensku. Pán premiér nezabudol si teda kopnúť aj do nečerpania štrukturálnych fondov na diaľnice, no ale veď vy, páni z vládnej strany, vy ste vôbec nepočítali s čerpaním zdrojov na diaľnice, veď vy ste počítali v podstate so súkromnými zdrojmi a štátnymi zdrojmi. A keď už hovoríme o súkromných zdrojoch cez PPP projekty, v podstate veď to je svojím spôsobom úžera, len v podstate v bielych golieroch, za ktorú by sme doplácali každý rok 800 mil. eur ročne. Nepripomína vám to v podstate, že vy to nejakým spôsobom takto ako komplexne zastrešujete? Myslím tú podporu nejakej takejto úžery, ktorej obeťou sa stávajú či už jednoduchí občania, alebo celá krajina. Ďakujem pekne.
Košútová, Magda, poslankyňa NR SR (2015-05-13):
Ďakujem pekne za slovo. No debata v parlamente sa zvrhla do podozrení, špekulácií. Nikto mňa nemôže v tomto parlamente upodozrievať z toho, že som niekedy špekulovala s nákupom pôdy alebo ja neviem s reštitúciami, alebo s niečím podobným. Celý tento zákon, ktorý bol predložený, bol predložený v snahe zabrániť výkupu ornej pôdy a zneužívaniu ornej pôdy na iné účely ako na poľnohospodársku činnosť. Tento problém nemáme len my. Prišiel list z maďarského parlamentu, ktorým takisto nás pozývajú alebo predsedu výboru pozývajú na jednanie ohľadom ochrany ornej pôdy. Na toto stretnutie pozývajú nielen nás, ale aj Bulharov, Litovčanov, Poliakov. Takže nie je to len problém náš. Vždy bola moja snaha, aby sa poľnohospodárska pôda využívala, pretože som poľnohospodárka, celý život robím na pôde, aby sa táto pôda nezneužívala a aby keď idem z Bratislavy domov do Trenčína, som na najlepších pôdach nevidela postavené samé búdy a neviem logistické centrá a ja neviem, čo všetko tam je. Veď tá pôda je to najcennejšie, čo máme. Ja neviem, či si to chceme, nechceme uvedomiť, ja tomu prestávam rozumieť. A z toho upodozrievania zo všelijakých háčikov a ja neviem toho všetkého, čo sa tu porozprávalo, som veľmi smutná. Celá snaha predkladateľov bola, aby sa upravili niektoré veci, ktoré vyplynuli z aplikačnej praxe, ako som už povedala, aby sa pomohlo ľuďom na katastri, aby sa pomohlo ľuďom na okresných pozemkových úradoch. Ale celé sa to tu zvrháva, ako keby celá snaha predkladateľov bola len to, aby sa pomohlo nejakým developerom alebo nejakým skupinám, alebo nejakým zbohatlíkom. No tak, nehnevajte sa, na toto nie som ja tu určite postavená a ani toto určite nikdy nepodporím. Ďakujem.
Pellegrini, Peter, predseda NR SR (2015-09-22):
Ďakujem pekne. Ďalší s faktickou poznámkou pán poslanec Huba.
Jasaň, Viliam, poslanec NR SR (2013-05-23):
Ďakujem. To nie je faktická, skôr taká otázka. Možno som to zle porozumel a pán kolega mi povie, že: „Vy chcete priaznivejšie podmienky pre nelegálnu prácu?“ Na to som sa len chcel spýtať, lebo tomu nerozumiem.
Figeľ, Ján, podpredseda NR SR (2013-06-04):
Ďakujem pekne. Len krátko, ctené dámy, vážení páni, a viac-menej apelačne, pretože zákon je relatívne jednoduchý, ale ten problém je veľký, známy. Má svoju aj históriu, aj isté extrémy alebo výrazné prejavy a ja som presvedčený, že to treba riešiť. Nepotrebujeme možno skrátené konanie, ale konanie samo osebe, konanie, ktoré je aj v rukách tohto parlamentu. Kto chce hľadá spôsob, kto nechce, hľadá dôvod, odsúva to na iný, na potom, na lepšie možno časy, keď nebude stúpať Dunaj. Pavol Zajac predkladá návrh, ktorý je čitateľný, má svoje ratio a ja ho považujem za dobrý základ. Nebolo by dobré, ak by medzi úspešné podnikateľské odvetvia na Slovensku, v krajine Európskej únie, eurozóny patrila úžera ako spôsob obživy alebo zisku. Krajina, kde sa darí korupcii alebo nepoctivému zarábaniu na biede alebo negramotnosti, áno, aj nevedomosti iných. A to posledné chcem povedať, štát, štátna moc, parlament, vláda, prezident, štátne orgány sú zodpovedné za isté istoty, ale nie tie iné, ale na prvom mieste bezpečnosť a spravodlivosť. Bezpečnosť a spravodlivosť, lebo ak to iné bude prioritnejšie, kto bude zodpovedný za bezpečnosť a spravodlivosť, aby ju potom ľudia brali do vlastných rúk alebo hľadali nejaké, nejaké úniky od problému? Preto to pripomínam, lebo aj téme spravodlivosti, aj bezpečnosti môžeme napomôcť reguláciou pomerov v spotrebiteľských úveroch tak, aby sa darilo transparentnému zodpovednému podnikaniu. Toľko z mojej strany. Ďakujem pekne.
Kollár, Miroslav, poslanec NR SR (2020-06-04):
Vážený pán predsedajúci, vážené panie poslankyne, vážení páni poslanci, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Súčasťou predloženého návrhu je stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. A vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady pre kultúru a médiá. Za gestorský výbor navrhujem Výbor Národnej rady pre kultúru a médiá. Odporúčam, aby výbory predmetný návrh zákona prerokovali do 30 dní a gestorský výbor do 32 dní od prerokovania návrhu zákona v Národnej rade v prvom čítaní. Vážený pán predsedajúci, ďakujem, skončil som, prosím, otvorte rozpravu.
Laššáková, Jana, podpredsedníčka NR SR (2012-10-17):
Pán poslanec Beblavý, reakcia na faktické poznámky. Nech sa páči.
M. Hort, podpredseda NR SR: (2009-04-21):
Pán spravodajca tiež chce využiť právo záverečného slova. Nech sa páči.
Bugár, Béla, podpredseda NR SR (2016-04-26):
Pán poslanec Poliačik.
Blanár, Juraj, podpredseda NR SR (2022-09-27):
Vyhlasujem všeobecnú rozpravu za uzavretú. Pán navrhovateľ, stanovisko môžete použiť, ak chcete reagovať na to. (Reakcia navrhovateľa.) V záverečnom slove môžete reagovať, lebo už nič, už nebude môcť pán poslanec Kremský reagovať. Ak chcete reagovať na pána Kremského, môžete v záverečnom slove.
Blanár, Juraj, podpredseda NR SR (2022-10-06):
Vyhlasujem rozpravu za uzavretú. Chcem sa spýtať, že či má spravodajca alebo navrhovateľ ešte niečo k tomu čo dodať? Nie. Prerušujem rokovanie o tomto bode programu. Ďakujem pánovi ministrovi za jeho premiéru a aj pánovi spravodajcovi. A môžeme pristúpiť k ďalšiemu bodu podľa schváleného programu, ktorým je prvé čítanie návrhu poslancov Lukáša Kyselicu, Jany Majorovej Garstkovej, Petra Vonsa a Kristiána Čekovského na vydanie zákona, ktorým sa mení a dopĺňa zákon Národnej rady Slovenskej republiky č. 300/1993 Z. z. o mene a priezvisku v znení neskorších predpisov a ktorým sa menia niektoré zákony. Tento návrh zákona je pod parlamentnou tlačou 1175. Návrh na pridelenie výborom je v rozhodnutí predsedu Národnej rady 1223. Dávam teraz slovo pani poslankyni Jane Majorovej Garstkovej, ktorá sa skupinu poslancov tento návrh v pléne uvedie. Nech sa páči. (Rokovanie o návrhu poslancov Národnej rady Slovenskej republiky Lukáša Kyselicu, Jany Majorovej Garstkovej, Petra Vonsa a Kristiána Čekovského na vydanie zákona, ktorým sa mení a dopĺňa zákon Národnej rady Slovenskej republiky č. 300/1993 Z. z. o mene a priezvisku v znení neskorších predpisov a ktorým sa menia niektoré zákony , tlač 1175.)
V. Veteška, podpredseda NR SR: (2007-01-30):
Otváram rozpravu o tomto bode programu. Do rozpravy som nedostal žiadnu písomnú prihlášku. Pýtam sa, kto sa ústne hlásil do rozpravy k tomuto bodu programu? Páni poslankyňa Damborská ako jediná. Končím možnosť podania ďalších prihlášok. Pani poslankyňa, nech sa páči.
Krúpa, Juraj, poslanec NR SR (2022-11-29):
Ďakujem veľmi pekne. V prvom rade musím povedať, že zákon o Vojenskom spravodajstve podporíme. A ako som počúval môjho predrečníka, tak takisto voči nemu nemá výhrady, ale má výhrady k nejakému systému, ako sa k nemu malo nejakým spôsobom dopracovať, ale osobne si myslím, že pán minister obrany nie je ten správny adresát, na ktorého by sa mal v tejto veci obracať. Pán minister obrany zastrešuje Vojenské spravodajstvo, a teda aj v tomto urobil svoju prácu a myslím si, že ten zákon je dobrý. Ten adresát, ktorý je zodpovedný za vypracovanie nového konceptu bezpečnostného systému alebo jeho aktualizácie, je pán kolega minister vnútra. Tejto téme som sa venoval dlhšie a to bol aj jeden z dôvodov, prečo som ministra vnútra kritizoval, pretože nie je schopný v rámci jeho sekcie krízového riadenia, vôbec v rámci jeho ministerstva sa dopracovať k nejakému výsledku, čo sa týka konceptu bezpečnostného systému. Bol už spracovaný zhruba pred rokom jeden návrh, ktorý sa nejakým spôsobom nepozdával, je to zhruba pol roka, čo som mal rokovanie s jeho poradcom, ktorý mi prezentoval druhý návrh konceptu bezpečnostného systému, ktorý mi bol prezentovaný, akože toto je ten finálny návrh, ktorý pôjde, ale ani ten sa nejakým spôsobom neukázal a jednoducho nebol schválený. Čiže toto je, myslím si, že tá kritika je trošku neadresná vo vašom prípade, tá kritika patrí ministrovi vnútra. Čiže tento zákon podľa mňa celkom dobre vystihuje situáciu a sám ste potvrdil, že voči nemu nemáte výhrady. Proces je, samozrejme, druhá vec, ale ešte raz, ale budete mať možnosť sa v rámci týchto výhrad vyjadriť aj pri hlasovaní o ministrovi vnútra. Ďakujem.
P. Hrušovský, predseda NR SR: (2005-05-18):
Páni poslanci, žiadam ústavnoprávny výbor, aby sa zaoberal týmto návrhom a prerokoval, predtým ako bude rokovať gestorský výbor, predložené pozmeňujúce návrhy. A predsedov obidvoch výborov poprosím, aby koordinovali rokovanie výborov tak, aby rokovanie výboru pre sociálne veci a bývanie bolo až po rokovaní ústavnoprávneho výboru. Teraz poprosím pani poslankyňu Navrátilovú, pardon, pána poslanca Nagya, aby ako predseda výboru pre ľudské práva, národnosti a postavenie žien predložil Národnej rade návrhy hlasovaní k návrhu poslanca Jozefa Banáša na vydanie zákona o sprístupnení dokumentov a činnosti bezpečnostných zložiek štátu (tlač 1094), poradové číslo 28. Nech sa páči. (Hlasovanie o návrhu poslanca Národnej rady Slovenskej republiky Jozefa Banáša na vydanie zákona, ktorým sa mení a dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov , tlač 1094.)
Laššáková, Jana, podpredsedníčka NR SR (2013-05-16):
Na vystúpenie pána poslanca nie sú faktické poznámky. Nech sa páči, pán poslanec Uhliarik, písomne prihlásený do rozpravy z poslaneckého klubu KDH, máte slovo.
Kollár, Boris, predseda NR SR (2022-02-08):
Ďakujem. Teraz vystúpi pani poslankyňa Marcinková.
Paška, Pavol, predseda NR SR (2013-05-23):
Ďakujem pekne, pán spravodajca. Poprosím pána poslanca Jasaňa, aby uviedol v druhom čítaní hlasovanie o vládnom návrhu zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Je to tlač 404.
D. Lipšic, poslanec: (2007-09-12):
Po prvé. Vy vystupujete väčšinou vždy po rozprave. Už to robíte pravidelne, to nie je len náhoda, aby už bolo možné reagovať len cez faktické poznámky, a nie v rámci rozpravy. Nepovažujem to za prejav nejakej veľkej odvahy. Po druhé. Podozrievam vás z toho, že vy hovoríte aj preto tak rýchlo, aby si ľudia nevšimli to, čo vy dávate za faktické informácie, či sú pravdivé, alebo nie. Teraz pán kolega Slafkovský to dokumentoval na príkladoch iných zdravotníckych systémov. Ja si spomínam našu polemiku o tom, aká je Horná komora v Nemecku, ktorú ste prehrali, ale ste svätosväte tvrdili, že proste je to korporativistický model. Čiže zrejme aj preto hovoríte rýchlo, aby si ľudia nestihli všimnúť, koľko prekrútených faktov alebo vymyslených faktov alebo z neznalosti používate. A po tretie. Povedali ste vo svojom vystúpení, že my sme vložili, teda dnešná opozícia stovky miliárd korún do súkromných spoločností. Ja som bol zatiaľ vždy v tom, že to občania vložili svoje peniaze či na zdravotné poistenie, alebo na dôchodkové poistenie. Ja si myslím, že naši občania, pán podpredseda, sú múdrejší ako vaši úradníci alebo tety na ministerstvách. Ďakujem.
Bugár, Béla, podpredseda NR SR (2016-11-30):
Vážené panie poslankyne, vážení páni poslanci ešte vás musím informovať, že dnes o piatej, samozrejme, bude hlasovanie. Máme tam jednu voľbu. Nie je to tajná voľba, ale budeme mať, tak ako sme sa včera rozhodli, budeme mať dnes o piatej jednu voľbu, myslím, kandidátky na... (reakcia z pléna), na prezidenta nie, do dozornej rady zatiaľ. Takže len informácia. A, samozrejme, po obede o štrnástej aj podľa nášho rozhodnutia budeme pokračovať teda zákonmi zdravotníckymi, ktoré pán minister má potom predložiť. Takže budeme musieť prerušiť aj, dá sa povedať, túto rozrobenú, rozrobený návrh zákona alebo teda vrátený rokovací poriadok. Vážené panie poslankyne, vážení páni poslanci, budeme teraz pokračovať v prerušenej rozprave o zákone, ktorý nám vrátil prezident Slovenskej republiky. Ďalej v rozprave má vystúpiť pán poslanec Matovič. Nie je tu, stráca poradie. Pán poslanec Grendel, nech sa páči, máte slovo. (Pokračovanie rokovania o zákone z 26. októbra 2016, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky , tlač 330.)
B. Bugár, podpredseda NR SR: (2002-01-29):
(Nedostatočný počet poslancov v rokovacej sále.)
Šeliga, Juraj, podpredseda NR SR (2020-06-03):
Pán poslanec Mizík s faktickou poznámkou, páči sa.
Kéry, Marián, poslanec NR SR (2023-03-30):
Ďakujem pekne. Chcel by som upriamiť pozornosť členov zahraničného výboru, že rokovanie sa uskutoční dnes o 12.05 hod. v miestnosti č. 149. Ďakujem.
Sárközy, Irén, poslankyňa NR SR (2018-10-23):
Pán predsedajúci, dajte hlasovať o návrhu zákona ako celku s odporúčaním gestorského výboru schváliť.
Paška, Pavol, predseda NR SR (2013-10-29):
Dobre. Pán poslanec Hlina. Poprosím vás ešte, dámy a páni, bežia procedurálne návrhy. Pán poslanec Hlina.
Zmajkovičová, Renáta, podpredsedníčka NR SR (2012-09-19):
Pani podpredsedníčka Laššáková, nech sa páči.
Ďuriš Nicholsonová, Lucia, podpredsedníčka NR SR (2018-10-23):
Ďakujem pekne za slovo. Musím povedať, že všetkým nám teraz ukázali v priamom prenose, aké je ľahké vlastne zohnať tých 90 hlasov, ktoré tu boli spochybňované, ak máte čo sľúbiť. A vlastne presne na takomto princípe, keď máte čo sľúbiť, vznikala aj celá táto vládna koalícia. A skúsme sa rozpamätať, že čo nám sľubovali vtedy, keď vznikli, že oni nás vlastne budú brániť pred extrémizmom, že oni museli vzniknúť, aby nás bránili pred extrémistami. A dnes nás, nám spolu s extrémistami unášajú Ústavný súd Slovenskej republiky. Čo mňa osobne mrzí, je, že spolu s hlasmi za SME – RODINA. A tam sa naozaj nemôžem ubrániť, možno sú to špekulácie, možno sú to veci, ktoré napadajú iba mňa, ale nemôžem sa ubrániť tomu, že to súvisí s tým, čo sa v tejto krajine deje, čo súvisí s tým, kto sedí momentálne za mrežami. Je to fakt hanba. (Potlesk.)
Matovič, Igor, poslanec NR SR (2013-07-01):
Kolega Simon, ja nie som teda poľovník na rozdiel od teba na rozdiel od spravodajcu a možno viacerých v tomto pléne. Ale matematika ma baví. A keď som teda dobre počúval zdôvodnenie či už teda Janka Mičovského ešte na klube alebo možno teda aj tu v rozprave a keď vychádzam z tvojho čísla 228 (revírov) a priemerná veľkosť revíra že vraj je okolo 3 000 hektárov, že vraj keď ide cez verejnú súťaž revír, tak sme schopní mať zaň 10 eur za jeden hektár ročne, keď nejde cez verejnú súťaž, tak je to jedno euro ročne, tak je tu čistá matematika, desať mínus jedna je deväť, čiže deväť eur krát 3 000 hektárov na rok, krát desať rokov, za jeden revír 270 000 eur, to je osem miliónov korún, krát 228 revírov je 61,5 mil. eur, čiže to, čo predkladáš, to, čo predkladal vlastne Jano Mičovský ako pozmeňovák pri novele zákona, neznamená nič iné, iba to, že štát môže mať o 61 miliónov eur za desať rokov viac, ak dá verejnú súťaž na revíry, o ktorých sa bavíme, ktorých má viac ako polovičku, ale menej ako dve tretiny, v prípade ak verejnú súťaž nedá, tak príde o týchto 61 miliónov eur, to sú dve miliardy korún na starú menu, aby teda sme si to premietli do čísiel, ktorým rozumieme, o túto sumu štát príde. A v podstate o túto sumu budú zvýhodnení zrejme kamaráti, ktorí dajú správny bakšiš a dostanú revír. Čiže ešte raz hovorím, nejde o drobné, ide o 61 miliónov eur. Je to suma rovná presne sume, ktorú si pýtali tu učitelia a ktorú im štát nechcel dať, jednou malinkou zmenou zákona. Je to v rukách strany SMER, či to bude chcieť dať kamarátom alebo ľuďom.